DECIZIA COMISIEI
din 22 octombrie 2007
de modificare a Deciziei 2006/410/CE de stabilire a sumelor care, în conformitate cu articolul 10 alineatul (2), articolul 143d și articolul 143e din Regulamentul (CE) nr. 1782/2003 al Consiliului, sunt puse la dispoziția FEADR și a sumelor care vor fi puse la dispoziția FEGA, precum și de modificare a Deciziei 2006/636/CE de stabilire, pe stat membru, a defalcării anuale a valorii sprijinului comunitar pentru dezvoltarea rurală pentru perioada 1 ianuarie 2007-31 decembrie 2013
[notificată cu numărul C(2007) 5106]
(2007/680/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 12 alineatele (2) și (3),
având în vedere Regulamentul (CE) nr. 1698/2005 al Consiliului din 20 septembrie 2005 privind ajutorul acordat din Fondul European pentru Agricultură și Dezvoltare Rurală (FEADR) (2), în special articolul 69 alineatul (4),
întrucât:
(1)
Articolul 4 alineatul (1) din Regulamentul (CE) nr. 378/2007 al Consiliului din 27 martie 2007 de stabilire a normelor pentru modularea voluntară a plăților directe prevăzute de Regulamentul (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentului (CE) nr. 1290/2005 prevede că sumele nete care rezultă din aplicarea modulării voluntare sunt stabilite de către Comisie și se adaugă la defalcarea anuală, pe stat membru, a sprijinului comunitar pentru dezvoltarea rurală, menționată la articolul 69 alineatele (4) și (5) din Regulamentul (CE) nr. 1698/2005.
(2)
Articolul 12 din Regulamentul (CE) nr. 1290/2005 prevede că sumele care, în aplicarea articolului 4 alineatul (1) din Regulamentul (CE) nr. 378/2007, precum și a articolului 10 alineatul (2) și a articolelor 143d și 143e din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (3), sunt disponibile pentru FEADR, precum și soldul net disponibil pentru cheltuielile din cadrul FEGA, sunt stabilite de Comisie.
(3)
Sumele care urmează să fie puse la dispoziția FEADR și soldul net disponibil pentru cheltuielile din cadrul FEGA trebuie stabilite pe baza sumelor anuale maxime corespunzătoare exercițiilor bugetare 2007-2013.
(4)
Decizia 2006/410/CE a Comisiei (4) a stabilit sumele care rezultă din aplicarea reducerilor la plățile directe prevăzute la articolul 10 alineatul (2) și la articolele 143d și 143e din Regulamentul (CE) nr. 1782/2003, care sunt puse la dispoziția FEADR, precum și soldul net disponibil pentru cheltuielile din cadrul FEGA, pentru exercițiile bugetare 2007-2013.
(5)
Decizia 2006/493/CE a Consiliului (5) stabilește valoarea sprijinului comunitar pentru dezvoltare rurală în perioada 1 ianuarie 2007-31 decembrie 2013, defalcarea sa anuală, precum și valoarea minimă destinată regiunilor eligibile în cadrul obiectivului „convergență”.
(6)
Decizia 2006/636/CE a Comisiei (6) a stabilit defalcarea pe stat membru a sprijinului comunitar pentru dezvoltare rurală pentru perioada 1 ianuarie 2007-31 decembrie 2013, inclusiv în ceea ce privește valoarea transferurilor către FEADR.
(7)
Ca urmare a adoptării Deciziei 2007/679/CE a Comisiei din 22 octombrie 2007, de stabilire a sumelor nete care rezultă din aplicarea modulării voluntare în Regatul Unit pentru anii calendaristici 2007-2012 (7), în temeiul articolului 4 alineatul (1) din Regulamentul (CE) nr. 378/2007, este necesar să se ajusteze sumele puse la dispoziția FEADR și să se adauge sumele respective la defalcarea anuală aferentă sprijinului comunitar pentru dezvoltare rurală acordat Regatului Unit.
(8)
Prin urmare, Deciziile 2006/410/CE și 2006/636/CE trebuie modificate în consecință,
ADOPTĂ PREZENTA DECIZIE:
Articolul 1
Decizia 2006/410/CE se modifică după cum urmează:
1.
Articolul unic se înlocuiește cu următorul text:
„Articol unic
Sumele puse la dispoziția Fondului European Agricol pentru Dezvoltare Rurală (FEADR) pentru exercițiile bugetare 2007-2013 în aplicarea articolului 10 alineatul (2), a articolelor 143d și 143e din Regulamentul (CE) nr. 1782/2003 și a articolului 1 alineatul (1) din Regulamentul (CE) nr. 378/2007, precum și soldul net disponibil pentru cheltuielile Fondului European de Garantare Agricolă (FEGA) figurează în anexa la prezenta decizie”;
2.
Anexa la decizie se înlocuiește cu textul din anexa I la prezenta decizie.
Articolul 2
În tabelul din anexa la Decizia 2006/636/CE, sumele aferente Regatului Unit și sumele totale care rezultă din adăugarea sumelor aferente tuturor statelor membre se înlocuiesc cu sumele care figurează în anexa II la prezenta decizie.
Articolul 3
Prezenta decizie se aplică începând cu exercițiul bugetar 2008.
Articolul 4
Prezenta decizie se adresează statelor membre.
Adoptată la Bruxelles, 22 octombrie 2007.